1. ปัจจัยความเสี่ยง

ปัจจัยความเสี่ยงในการประกอบธุรกิจของบริษัทที่อาจมีผลกระทบต่อผลตอบแทนจากการลงทุนอย่างมีนัยสำคัญ
และแนวทางในการป้องกันความเสี่ยง สามารถสรุปได้ดังนี้

  1.1 ความเสี่ยงด้านการผลิต

  1.1.1 ความเสี่ยงจากความผันผวนของราคาวัตถุดิบ

ต้นทุนวัตถุดิบหลัก ซึ่งประกอบด้วยเศษเหล็ก (Scrap) และเหล็กดิบ (Pig Iron)
เป็นต้นทุนหลักในการผลิตเหล็กแผ่นรีดร้อนของบริษัท โดยในปี 2549
ต้นทุนวัตถุดิบหลักคิดเป็นสัดส่วนประมาณร้อยละ 80 ของต้นทุนการผลิตรวม
และเนื่องจากอุตสาหกรรมเหล็กมีลักษณะเป็นวัฏจักรธุรกิจ
ส่งผลให้ราคาเศษเหล็กและเหล็กดิบมีความผันผวนสูงเป็นผลให้ต้นทุน
การผลิตของบริษัทมีความผันผวนสูงเช่นกัน ประกอบกับบริษัทซื้อเศษเหล็กและเหล็กดิบ ที่ราคาปัจจุบัน
ณ วันที่สั่งซื้อ (Spot Price) ไม่ได้ทำการซื้อขายล่วงหน้าหรือทำสัญญาซื้อขายระยะยาว
ทำให้บริษัทเผชิญความเสี่ยงของความผันผวนของราคาเศษเหล็กและเหล็กดิบมาก
โดยเฉพาะอย่างยิ่ง ในช่วงที่ผ่านมา แนวโน้มเศษเหล็กและเหล็กดิบมีการปรับราคาในทิศทางที่สูงขึ้น
ซึ่งหากราคาขายเหล็กแผ่นรีดร้อนที่เพิ่มขึ้นตามวัฏจักรธุรกิจไม่เป็นไปในทิศทางเดียวกับต้นทุนวัตถุดิบที่เพิ่มสูงขึ้น
อาจส่งผลกระทบต่อความสามารถในการทำกำไรของบริษัท และความผันผวนของราคาวัตถุดิบหลัก
ในแต่ละช่วงเวลาอาจส่งผลให้ผลประกอบการของบริษัทในแต่ละช่วงเวลาเปลี่ยนแปลงไปอย่างมีนัยสำคัญ
รวมถึงอาจส่งผลกระทบในทางลบต่อธุรกิจ
ฐานะการเงินและผลการดำเนินงานและอนาคตของบริษัทได้

อย่างไรก็ตาม โดยปกติราคาเศษเหล็กและเหล็กดิบจะเป็นไปตามกลไกตลาดโลก
โดยราคาจะแปรผันตามความต้องการของเหล็กแผ่นรีดร้อน กล่าวคือ
เมื่อความต้องการเหล็กแผ่นรีดร้อนมีมากขึ้น
ราคาเศษเหล็กและเหล็กดิบซึ่งเป็นวัตถุดิบหลักก็จะปรับตัวขึ้นตามกลไกตลาด
ทำให้ส่วนต่างของราคาเหล็กแผ่นรีดร้อนและวัตถุดิบหลัก (Metal Spread)
มีความผันผวนและมีทิศทางขึ้นลงของราคาที่สอดคล้องกัน
อีกทั้งการที่บริษัทมีสัญญาซื้อขายวัตถุดิบหลักในลักษณะ Consignment คือ
ชำระค่าวัตถุดิบหลักเมื่อใช้จริงตามราคา ณ วันที่สั่งซื้อของ (Spot Price)
ทำให้บริษัทสามารถกำหนดราคาขายได้ตามต้นทุนการผลิตจริงที่เกิดขึ้น
และทำให้บริษัทสามารถรักษาสัดส่วนระหว่างต้นทุนการผลิตและราคาขายได้อย่างมีประสิทธิภาพ
จึงทำให้บริษัทได้รับความเสี่ยงจากการผันผวนของราคาวัตถุดิบหลักลดน้อยลง

1.1.2 ความเสี่ยงในการพึ่งพาการสั่งวัตถุดิบหลักจากตัวแทนผู้จำหน่าย

  จำนวนน้อยราย

ในการผลิตเหล็กแผ่นรีดร้อนของบริษัท มีการใช้วัตถุดิบสำคัญซึ่งได้แก่ เศษเหล็ก (Scrap)
และเหล็กดิบ (Pig Iron) ในสัดส่วนประมาณ 70 : 30
บริษัทสามารถซื้อเศษเหล็กได้จากตัวแทนจำหน่ายทั้งในและต่างประเทศ
ในขณะที่บริษัทต้องนำเข้าเหล็กดิบจากต่างประเทศทั้งหมด เนื่องจาก
เศษเหล็กในประเทศมีจำนวนค่อนข้างจำกัด บริษัทจึงนำเข้าเศษเหล็กส่วนใหญ่จากต่างประเทศ
โดยมีสัดส่วนการสั่งซื้อเศษเหล็กจากต่างประเทศประมาณร้อยละ 82
ของปริมาณการสั่งซื้อเศษเหล็กทั้งหมด ส่วนที่เหลือร้อยละ 18 เป็นการสั่งซื้อจากภายในประเทศ
ที่ผ่านมาบริษัทสั่งซื้อและนำเข้าวัตถุดิบหลักแต่ละประเภทในสัดส่วนที่สูงจากตัวแทนจำหน่ายสามราย
คือ เศษเหล็กประมาณร้อยละ 90 ของปริมาณสั่งซื้อทั้งหมด มาจาก Stena Metal Inc.
เหล็กดิบประมาณร้อยละ 90 ของปริมาณสั่งซื้อทั้งหมด มาจาก Steel Base Trade AG และ
Cargill International Trading Pte. Ltd.
ซึ่งตัวแทนจำหน่ายทั้งสามรายเป็นคู่ค้าของบริษัทมายาวนาน และเป็นการซื้อแบบ Consignment
ซึ่งจะกำหนดราคาขายกัน ณ วันที่สั่งซื้อสินค้า แต่จะชำระเงินจริงเมื่อมีการเบิกใช้สินค้า
ในขณะที่สัดส่วนที่เหลือจะสั่งซื้อจากตัวแทนจำหน่ายรายย่อยอื่นๆ ดังนั้น
การที่บริษัทพึ่งพาตัวแทนจำหน่าย รายใหญ่เพียงสามรายในการจัดซื้อวัตถุดิบในแต่ละประเภท
จึงอาจส่งผลให้บริษัทมีความเสี่ยง
หากตัวแทนจำหน่ายรายใดรายหนึ่งหรือทั้งสามรายไม่สามารถจัดหาวัตถุดิบให้แก่บริษัทได้

อย่างไรก็ตาม แม้ว่าบริษัทจะพึ่งพาคู่ค้ารายใหญ่จำนวนน้อยรายก็ตาม
แต่เนื่องจากบริษัทคู่ค้าแต่ละรายเป็นบริษัทข้ามชาติขนาดใหญ่ ที่มีฐานะแข็งแกร่ง
และอยู่ในธุรกิจนี้มายาวนาน
อีกทั้งนโยบายการซื้อวัตถุดิบกับคู่ค้ารายใหญ่เฉพาะรายเป็นนโยบายการสร้างพันธมิตรทางธุรกิจของบริษัท
เนื่องจากบริษัทเล็งเห็นว่าราคาและปริมาณของเศษเหล็กและเหล็กดิบในตลาดโลกค่อนข้างผันผวน
การสร้างพันธมิตรทางการค้าจะทำให้การสรรหาวัตถุดิบมีความแน่นอนมากยิ่งขึ้น
เพราะผู้จำหน่ายจะทราบถึงความต้องการใช้วัตถุดิบของบริษัทอย่างสม่ำเสมอ
บริษัทจึงมีอำนาจต่อรองมากขึ้น
ทำให้ราคาและจำนวนในการซื้อขายวัตถุดิบของบริษัทมีเสถียรภาพมากขึ้น

นอกจากนี้ ในปัจจุบัน บริษัทยังได้สร้างสายสัมพันธ์กับตัวแทนจำหน่ายวัตถุดิบรายอื่นๆ
ทั้งในและต่างประเทศอีกหลายรายที่พร้อมจะประกอบการค้าและให้การสนับสนุนกับบริษัท
โดยบริษัทมีนโยบายที่จะแบ่งปริมาณการสั่งซื้อวัตถุดิบส่วนน้อยให้กับตัวแทนรายอื่นๆ
เพื่อรักษาความสัมพันธ์ทางธุรกิจไว้

  1.2 ความเสี่ยงด้านการเงิน ซึ่งเกิดจากความผันผวนของอัตราแลกเปลี่ยน

บริษัทมีความเสี่ยงจากความผันผวนของอัตราแลกเปลี่ยน
เนื่องจากบริษัทมีรายได้ส่วนใหญ่เป็นเงินสกุลบาท
ในขณะที่ต้องสั่งซื้อวัตถุดิบหลักทั้งเศษเหล็กและเหล็กดิบจากต่างประเทศเป็นส่วนใหญ่
ประกอบกับบริษัทได้ออกและเสนอขายหุ้นกู้ให้แก่นักลงทุนต่างประเทศจำนวน 100
ล้านเหรียญสหรัฐอเมริกา และ 70 ล้านเหรียญสหรัฐอเมริกาในเดือนตุลาคม 2548
และเดือนกุมภาพันธ์ 2549 ตามลำดับ ซึ่งหุ้นกู้ดังกล่าวจะสิ้นสุดอายุในปี 2553
โดยมีอัตราดอกเบี้ยที่ร้อยละ10.5 ทำให้บริษัทมีค่าใช้จ่ายในสกุลดอลล่าร์เป็นจำนวนมาก
และบริษัทไม่ได้ทำสัญญาป้องกันความเสี่ยงในด้านอัตราแลกเปลี่ยนกับธนาคารพาณิชย์ไว้ ดังนั้น
ความผันผวนของอัตราแลกเปลี่ยนจึงอาจส่งผลให้ต้นทุนของบริษัทสูงขึ้นโดยที่บริษัทไม่สามารถกำหนดราคาขายให้ครอบคลุมค่าใช้จ่ายส่วนที่เพิ่มขึ้นดังกล่าว
ซึ่งอาจทำให้ความสามารถในการทำกำไรของบริษัทลดลงและส่งผลให้บริษัทประสบกับปัญหาขาดสภาพคล่อง
และในที่สุด อาจส่งผลกระทบในทางลบต่อธุรกิจ ฐานะการเงิน
ผลการดำเนินและอนาคตของบริษัทได้

อย่างไรก็ตาม บริษัทคาดว่าจะได้รับผลกระทบจากอัตราแลกเปลี่ยนบ้าง
เนื่องจากช่วงเวลาที่บริษัทชำระค่าวัตถุดิบกับช่วงเวลาที่กำหนดราคาขายสินค้าใกล้กัน
ประกอบกับบริษัทได้ทำสัญญาป้องกันความเสี่ยงในด้านอัตราแลกเปลี่ยนกับธนาคารพาณิชย์ในจำนวนที่น้อย
นอกจากนี้ แม้ว่าวัตถุดิบของบริษัทมีการตกลงซื้อขายเป็นสกุลเงินดอลลาร์สหรัฐ
แต่บริษัทสามารถปรับราคาขายในประเทศให้สอดคล้องกับอัตราแลกเปลี่ยนที่เปลี่ยนแปลงได้
ทำให้บริษัทสามารถลดผลกระทบจากการผันผวนของอัตราแลกเปลี่ยนได้ในระดับหนึ่ง อนึ่ง
ในอนาคตบริษัทจะพิจารณาดำเนินการจัดหาเครื่องมือป้องกันความเสี่ยงด้านอัตราแลกเปลี่ยนจากสถาบันการเงินต่างๆ
มากขึ้น เมื่อบริษัทเห็นว่าเหมาะสม

  1.3 ความเสี่ยงด้านสิ่งแวดล้อม และด้านบุคลากร

  1.3.1 ความเสี่ยงจากการผลิตที่อาจก่อให้เกิดมลภาวะ

บริษัทประกอบธุรกิจในการผลิตเหล็กแผ่น ซึ่งมีทั้งกระบวนการหลอม หล่อ และรีด
ซึ่งโดยปกติอุตสาหกรรมดังกล่าว อาจก่อให้เกิดมลภาวะได้ ทั้งในด้านฝุ่นละอองที่ปนเปื้อนในอากาศ
โลหะหนักที่ปนเปื้อนในน้ำ และอุณหภูมิของน้ำที่ผ่านกระบวนการผลิต
รวมถึงมลพิษทางเสียงที่อาจเกิดขึ้นจากระดับความดังของเสียงเกินกว่ามาตรฐาน
ซึ่งบริษัทได้จัดให้มีระบบควบคุมมลภาวะซึ่งสอดคล้องกับกฎหมายและข้อกำหนดด้านสิ่งแวดล้อมในปัจจุบัน
แต่ทั้งนี้
บริษัทก็ยังมีความเสี่ยงจากการที่บริษัทอาจตรวจไม่พบมลภาวะหรือมลพิษที่สร้างความเสียหายต่อสิ่งแวดล้อม
ซึ่งอาจทำให้บริษัทมีต้นทุนเพิ่มขึ้น เนื่องจากการปรับปรุงสิ่งแวดล้อมซึ่งถูกทำลาย
หรือบริษัทอาจต้องเพิ่มระบบตรวจสอบและควบคุมมลภาวะให้สอดคล้องกับกฎหมายหรือข้อกำหนดที่อาจเข้มงวดขึ้นในอนาคต
ทำให้บริษัทมีค่าใช้จ่ายเพิ่มขึ้น
รวมถึงค่าใช้จ่ายที่อาจเกิดขึ้นจากการถูกฟ้องร้องหากบริษัทไม่สามารถลดมลภาวะหรือมลพิษที่เกิดขึ้นได้
และในที่สุด อาจส่งผลกระทบในทางลบต่อธุรกิจ ฐานะการเงิน
ผลการดำเนินและอนาคตของบริษัทได้

อย่างไรก็ดี บริษัทมีระบบปรับปรุงคุณภาพน้ำ ซึ่งสามารถนำน้ำที่ผ่านกระบวนการผลิตกลับมาใช้ใหม่
โดยไม่ปล่อยทิ้งลงสู่แหล่งสาธารณะให้สูญเปล่าไป
และมีระบบบำบัดฝุ่นละอองและมลพิษทางอากาศที่ทันสมัยและมีประสิทธิภาพสูง
ซึ่งจากรายงานผลกระทบต่อสิ่งแวดล้อมที่หน่วยงานจากภายนอกได้จัดทำขึ้นพบว่าระดับมลภาวะของเสียที่ปล่อยออกจากกระบวนการผลิต
และคุณภาพสิ่งแวดล้อมในบริเวณโรงงานและบริเวณโดยรอบอยู่ในระดับต่ำกว่ามาตรฐานที่ประกาศบังคับไม่ให้โรงงานปล่อยของเสียเกินที่กำหนดของสำนักงานนโยบายและ
แผนทรัพยากรธรรมชาติและแผนสิ่งแวดล้อม ยกเว้นระดับเสียงที่เกินมาตรฐานเฉพาะในบริเวณ
เตาหลอมไฟฟ้า
ซึ่งตามข้อเสนอมาตรการป้องกันดังกล่าวของบริษัทที่เสนอต่อสำนักงานนโยบายและแผนทรัพยากรธรรมชาติและแผนสิ่งแวดล้อม
ซึ่งได้รับการผ่อนปรนมาตรฐานดังกล่าวให้นั้น
โดยให้ทางบริษัทจัดหาอุปกรณ์ป้องกันเสียงให้แก่พนักงานที่ทำงานอยู่ในบริเวณนั้น
และบริษัทยังมีกฎระเบียบที่เคร่งครัดที่กำหนดให้พนักงานที่มีหน้าที่เท่าที่จำเป็นเท่านั้นที่สามารถอยู่ในบริเวณดังกล่าวได้
และต้องสวมชุดอุปกรณ์ป้องกัน
ส่วนพนักงานที่เหลือจะอยู่ในห้องควบคุมการผลิตที่ติดตั้งเครื่องปรับอากาศ
และเป็นห้องที่ควบคุมระดับเสียงให้อยู่ในระดับมาตรฐาน จึงอาจกล่าวได้ว่า
ความเสี่ยงจากการผลิตที่อาจก่อให้เกิดมลภาวะจนกระทบต่อผลประกอบการของบริษัทมีไม่มากนัก

นอกจากนี้ ในปี 2549 บริษัทได้ผ่านการปฏิบัติตามหลักเกณฑ์และข้อกำหนดตามมาตรฐานสิ่งแวดล้อม
และอาชีวอนามัย ทำให้บริษัทได้รับใบรับรองมาตรฐาน OSHAS/18001 จากTUV NORD
(THAILAND) LIMITED
ซึ่งเป็นสถาบันการประเมินและรับรองมาตรฐานที่มีความน่าเชื่อถืออย่างมาก
เข้ามาประเมินผลการปฏิบัติตามหลักเกณฑ์และข้อกำหนดดังกล่าวให้แก่บริษัท ประกอบกับ
บริษัทยังมีการว่าจ้างบริษัทที่เชี่ยวชาญด้านสิ่งแวดล้อมเข้าทำการให้คำปรึกษาแนะนำและตรวจสอบโรงงานเป็นประจำสม่ำเสมอทุก
6 เดือน และนำเสนอรายงานผลการตรวจสอบต่อกระทรวงอุตสาหกรรมอย่างต่อเนื่อง
บริษัทจึงเชื่อมั่นว่าบริษัทจะไม่ประสบปัญหาในเรื่องดังกล่าว

  1.3.2 ความเสี่ยงจากการที่ดำเนินธุรกิจที่อาจก่อให้เกิดความไม่ปลอดภัยต่อ

  พนักงาน

บริษัทประกอบธุรกิจที่เป็นอุตสาหกรรมหนัก ทำให้พนักงานของบริษัท
อาจได้รับอันตรายที่เกิดจากกระบวนการหลอมเหล็ก รีดเหล็ก และการขนถ่ายวัสดุที่มีน้ำหนักมาก
ซึ่งอาจส่งผลทำให้บริษัทมีภาระค่าใช้จ่ายที่เพิ่มขึ้นจากฟ้องร้องเรียกค่าเสียหายจากผู้ที่ได้รับอันตราย
รวมถึงค่าใช้จ่ายที่เกิดขึ้นจากค่าปรับที่เกิดขึ้น ซึ่งอาจส่งผลกระทบในทางลบต่อธุรกิจ
ผลการดำเนินและอนาคตของบริษัทได้

นอกจากนี้ บริษัทได้มีแผนฉุกเฉิน (Emergency Plan) และมาตรการรักษา
ความปลอดภัยในขณะทำงานที่ได้มาตรฐานเป็นที่ยอมรับจากหน่วยงานรัฐบาล เพื่อป้องกันหรือ
ลดอัตราความเสี่ยงที่จะเกิดอุบัติเหตุในขณะปฏิบัติงาน
ทั้งนี้ในกรณีหากเกิดอุบัติเหตุกับพนักงานในขณะทำงาน
นอกจากพนักงานจะได้รับสิทธิเบิกค่าชดเชยจากกองทุนเงินทดแทนของสำนักงานประกันสังคมในฐานะเป็นพนักงานแล้ว
บริษัทยังจัดให้มีประกันภัยสุขภาพและอุบัติเหตุกลุ่ม กับบริษัท เมืองไทยประกันชีวิต จำกัด
ซึ่งพนักงานทุกคนสามารถเบิกค่ารักษาพยาบาลในกรณีเจ็บป่วย
ไม่ว่าจะเกิดจากการปฏิบัติงานหรือไม่และยังจะได้รับเงินชดเชยในกรณีเกิดอุบัติเหตุจนถึงขั้นเสียชีวิตให้กับพนักงานทุกคนด้วย
ทั้งนี้ จากข้อมูลในอดีตพบว่าสถิติการเกิดอุบัติเหตุของบริษัทตั้งแต่ก่อตั้งโรงงานมีอัตราต่ำมาก
และไม่เคยมีกรณีที่พนักงานร้องเรียนเรียกค่าเสียหายจากบริษัท

  1.4 ความเสี่ยงเกี่ยวกับนโยบายภาครัฐ และกฎระเบียบที่เกี่ยวข้อง

  1.4.1 ความเสี่ยงและผลกระทบอันเกิดจากการยกเลิกกฎหมายเกี่ยวกับ

  การป้องกันและตอบโต้การทุ่มตลาด

ในช่วงก่อนปี 2546 กลุ่มผู้ผลิตในประเทศต่างประสบปัญหาในการแข่งขัน
เนื่องมาจากกลุ่มผู้ผลิตเหล็กรายใหญ่ของโลกได้เข้ามาทุ่มตลาดในประเทศไทย
ทำให้ภาครัฐได้ออกมาตรการภาษีตอบโต้การทุ่มตลาด มีผลบังคับใช้จนถึงปี 2551
ซึ่งหลังช่วงเวลาดังกล่าว
บริษัทอาจไม่ได้รับการคุ้มครองจากการทุ่มตลาดของผู้ผลิตรายใหญ่จากต่างประเทศ
อีกทั้งภาครัฐอาจมีมาตรการยกเลิกหรือผ่อนผันเป็นการชั่วคราว
หากเกิดภาวะเหล็กขาดแคลนในประเทศ
การยกเลิกมาตรการตอบโต้การทุ่มตลาดดังกล่าวอาจส่งผลให้การแข่งขันในประเทศรุนแรงขึ้นหากผู้ผลิต
ในต่างประเทศเข้ามาแข่งขันในตลาดในประเทศเพิ่มขึ้น ซึ่งอาจส่งผลกระทบในทางลบต่อธุรกิจ
ฐานะการเงิน ผลการดำเนินและอนาคตของบริษัทได้

นอกจากนี้
ในปัจจุบันผู้ผลิตในหลายประเทศได้ทยอยยื่นขอให้คณะกรรมการพิจารณาการทุ่มตลาดได้ทบทวนมาตรการดังกล่าวที่มีผลบังคับใช้ต่อบริษัทดังกล่าว
เช่น Nippon Steel Corporation และ JFE Steel Corporation ประเทศญี่ปุ่น และ
Ilyich Iron & Steel Works of Mariupol ประเทศยูเครน
ซึ่งคณะกรรมการฯได้ดำเนินการลดภาษี AD ของ JFE Steel Corporation จากร้อยละ 36.25
เหลือเพียงร้อยละ 3.22 และสำหรับบริษัทอื่นยังอยู่ในขั้นตอนการพิจารณา
ซึ่งหากคณะกรรมการฯมีมติให้ยกเลิกมาตรการทุ่มตลาดกับรายใดเพิ่มเติม ย่อมทำให้บริษัทเผชิญ
การแข่งขันเพิ่มขึ้น สำหรับแนวทางการยกเลิกมาตรการการทุ่มตลาดนั้น
บริษัทคาดว่าโอกาสในการยกเลิกมาตรการดังกล่าวทั้งหมดในระยะอันใกล้นี้คงมีไม่มากนัก
หากแต่มีความเป็นไปได้ที่คณะกรรมการพิจารณาการทุ่มตลาดจะพิจารณายกเลิกมาตรการดังกล่าวกับผู้ผลิตเป็นรายๆ
ไป หากผู้ผลิตรายนั้นยื่นเรื่องขอให้ทบทวน

อย่างไรก็ตาม บริษัทใช้เทคโนโลยีการผลิตอันทันสมัย
ซึ่งมีขีดความสามารถในการผลิตสินค้าได้รวดเร็วและมีคุณภาพทัดเทียมคู่แข่งในตลาดโลก
ตลอดจนมีการปรับปรุงประสิทธิภาพการผลิตจนทำให้ต้นทุนการผลิตอยู่ในระดับที่แข่งขันได้ ทั้งนี้
หากไม่มีมาตรการคุ้มครองดังกล่าว
บริษัทคาดว่าจะยังคงสามารถแข่งขันได้ทั้งตลาดในประเทศและตลาดโลก

  1.4.2 ความเสี่ยงจากการเจรจาเขตการค้าเสรี (FTA) ซึ่งครอบคลุมถึง

  สินค้าเหล็กรีดร้อน

ปัจจุบัน ประเทศไทยอยู่ระหว่างการเจรจาเขตการค้าเสรีระหว่างประเทศ
ซึ่งการเจรจาเขตการค้าเสรี (FTA) ที่เกี่ยวข้องกับอุตสาหกรรมเหล็ก คือ
การเจรจาความตกลงหุ้นส่วนทางเศรษฐกิจระหว่างประเทศไทยกับประเทศญี่ปุ่น
(Japan-Thailand Economic Partnership Agreement : JTEPA)
ซึ่งในการเจรจาครั้งล่าสุด ทางฝ่ายญี่ปุ่นต้องการให้ไทยลดภาษีเหล็กรีดร้อนลงเหลือร้อยละ 0
ในทันที หากแต่ประเทศไทยต้องการให้คงอัตราภาษีดังกล่าวในระดับเดิมที่ร้อยละ 5 เป็นระยะเวลา
10 ปี และทยอยลดตั้งแต่ปีที่ 11 จนเหลือร้อยละ 0 ในปีที่ 15
ซึ่งข้อตกลงดังกล่าวยังไม่สามารถหาข้อสรุปไม่ หากข้อสรุปเป็นไปตามข้อเสนอของฝ่ายญี่ปุ่น
บริษัทอาจได้รับผลกระทบจากการเข้ามาแข่งขันจากผู้ผลิตเหล็กรีดร้อนประเทศญี่ปุ่นซึ่งอาจส่งผลกระทบต่อผลการดำเนินงาน
ในอนาคตได้เพียงเล็กน้อยเท่านั้น

อย่างไรก็ตาม บริษัทได้พัฒนาคุณภาพผลิตภัณฑ์ของบริษัทให้มีคุณภาพสูงมากขึ้น
เพื่อรองรับความต้องการของอุตสาหกรรมที่มีการใช้เหล็กแผ่นรีดร้อนคุณภาพสูง
ประกอบกับแม้ว่าผลของการเจรจาความตกลงหุ้นส่วนทางเศรษฐกิจระหว่างประเทศไทยกับประเทศญี่ปุ่น
(Japan-Thailand Economic Partnership Agreement : JTEPA)
จะมีผลผูกพันให้ประเทศไทยจะต้องลดอัตราภาษีนำเข้าลงก็ตาม
บริษัทได้มีการวางแผนรองรับผลกระทบที่จะเกิดขึ้นโดยการเพิ่มประสิทธิภาพของการผลิต
การลดต้นทุนการผลิต และการรักษาฐานลูกค้าของบริษัทมากขึ้น ทั้งนี้ บริษัทตระหนักว่า
การแข่งขันย่อมก่อให้เกิดการพัฒนาคุณภาพ
และคุณภาพของสินค้าจะเป็นปัจจัยสำคัญในการสนองตอบต่อความต้องการของลูกค้าในอนาคตมากกว่าราคาที่ทำการซื้อขาย

  1.4.3 ความเสี่ยงจากการควบคุมราคาของภาครัฐ

ปัจจุบันตามประกาศของกระทรวงพาณิชย์
เหล็กแผ่นรีดร้อนถือเป็นสินค้าควบคุมและมีการกำหนดเพดานราคาขายสูงสุดสำหรับผู้ผลิตแต่ละราย
ในการขอขึ้นราคาสินค้าเกินกว่าเพดานราคาที่กำหนด
ผู้ผลิตแต่ละรายจะต้องแจ้งข้อมูลแก่ภาครัฐเพื่อขอปรับราคาและหากภายใน 7 วัน
หากภาครัฐไม่ปฏิเสธการขอขึ้นราคาดังกล่าว ผู้ผลิตจึงสามารถปรับขึ้นราคาสินค้าได้ อย่างไร ก็ตาม
บริษัทอาจมีความเสี่ยงจากการที่ไม่ได้รับอนุมัติจากภาครัฐให้ปรับขึ้นราคาสินค้า หรือบริษัท
อาจไม่สามารถปรับราคาได้ทันกับต้นทุนที่เพิ่มขึ้น
การควบคุมราคาของภาครัฐจึงอาจส่งผลกระทบในทางลบต่อธุรกิจ ฐานะการเงิน
ผลการดำเนินและอนาคตของบริษัทได้

อนึ่ง จากที่ผ่านมา บริษัทสามารถปรับขึ้นราคาได้ทันกับต้นทุนที่เพิ่มขึ้น
โดยบริษัทต้องแบกรับต้นทุนที่เพิ่มขึ้นในปริมาณที่น้อยมาก นอกจากนี้
บริษัทยังสามารถส่งสินค้าออกไปขายยังต่างประเทศในราคาตลาดโลก
ซึ่งราคาดังกล่าวเป็นราคาที่สะท้อนต้นทุนที่แท้จริงได้
โดยไม่จำเป็นที่ต้องพึ่งพาการขายในประเทศเพียงอย่างเดียว
หากราคาในประเทศไม่สามารถปรับตัวตามภาระต้นทุนที่แท้จริง และในปัจจุบัน
ราคาขายของเหล็กแผ่นรีดร้อนในประเทศนั้นได้มีราคาต่ำกว่าเพดานราคาสูงสุดที่กำหนดโดยภาครัฐค่อนข้างมาก
ดังนั้น
บริษัทยังคงสามารถกำหนดราคาสินค้าของบริษัทได้เพิ่มขึ้นตราบเท่าที่ไม่เกินไปกว่าเพดานราคาสูงสุดที่ได้กำหนดขึ้น

  1.4.4 ความเสี่ยงจากการที่บริษัทดำเนินธุรกิจที่นโยบายของรัฐส่งผลกระทบต่อ

  ผลประกอบการสูง

บริษัทประกอบธุรกิจในอุตสาหกรรมหนักที่นโยบายของภาครัฐอาจส่งผลกระทบต่อผลประกอบการของบริษัทอย่างสูง
และเนื่องจากปัจจุบันบริษัทได้สิทธิพิเศษในด้านภาษี จากคณะกรรมการส่งเสริมการลงทุน
และได้รับความคุ้มครองตลาดภายใต้กฎหมายมาตรการตอบโต้การทุ่มตลาด
ผลประกอบการของบริษัทอาจได้รับผลกระทบในทางลบหากภาครัฐเปลี่ยนแปลงนโยบายดังกล่าว

อย่างไรก็ดี
บริษัทคาดว่าการเปลี่ยนนโยบายในส่วนที่เกี่ยวกับคณะกรรมการส่งเสริมการลงทุนจะไม่ส่งผลกระทบต่อบริษัท
เนื่องจากปัจจุบัน
บริษัทได้รับการส่งเสริมการลงทุนแล้วทั้งในส่วนที่ดำเนินธุรกิจอยู่ปัจจุบันและในส่วนขยายกำลังการผลิต
ซึ่งที่ผ่านมา การเปลี่ยนนโยบายของภาครัฐจะไม่มีผลย้อนหลังกับโครงการที่อนุมัติไปแล้ว

สำหรับการยกเลิกมาตรการตอบโต้การทุ่มตลาดที่ภาครัฐอาจพิจารณายกเลิก ในภายหลัง
อาจส่งผลกระทบต่อบริษัทบ้างในด้านการแข่งขันจากคู่แข่งจากต่างประเทศ อย่างไรก็ดี
บริษัทคาดว่าด้วยเทคโนโลยีการผลิตของบริษัทที่ทันสมัยและมีขีดความสามารถในการผลิตสินค้า
ได้ทัดเทียมคู่แข่งในตลาดโลก การยกเลิกมาตรการน่าจะส่งผลกระทบต่อผลประกอบการของบริษัท
ไม่มากนัก

  1.5 ความเสี่ยงจากข้อพิพาททางกฎหมาย

ที่ผ่านมา บริษัทถูกผู้ถือหุ้นรายย่อยฟ้องร้อง โดยมีผู้ถือหุ้นรายย่อย 2 ราย ร่วมกันเป็นโจทก์ฟ้องบริษัท
ซึ่งคำฟ้องอ้างว่าการทำบันทึกข้อตกลงระหว่างบริษัทกับเจ้าหนี้ซึ่งเป็นบริษัท ที่เกี่ยวข้องรายหนึ่ง
(บริษัท สยามเพาเวอร์ เจนเนอเรชั่น จำกัด) เมื่อวันที่ 24 พฤศจิกายน 2544
เป็นนิติกรรมที่เป็นการใช้สิทธิโดยไม่สุจริตทำให้เจ้าหนี้
รวมทั้งโจทก์ที่เป็นผู้ถือหุ้นของบริษัทได้รับความเสียหาย
โดยขอให้ศาลมีคำพิพากษาว่าบันทึกข้อตกลงดังกล่าวเป็นโมฆะและเรียกค่าเสียหายจากบริษัทจำนวน
54,450,000 บาท

หลังจากนั้น ในวันที่ 25 กรกฎาคม 2548 ศาลมีคำพิพาษาให้ยกฟ้องคดีดังกล่าว
เนื่องจากโจทก์ทั้งสองไม่มีอำนาจฟ้องจำเลยและการกระทำของจำเลยไม่เป็นความผิด
หลังจากนั้นโจทก์ทั้งสองได้ทำการยื่นอุทธรณ์ต่อศาลแพ่งกรุงเทพใต้เพื่อขออุทธรณ์คดีดังกล่าว
แต่ศาลแพ่งกรุงเทพใต้มีคำสั่งไม่รับคำอุทธรณ์ดังกล่าว
ต่อมาผู้ถือหุ้นซึ่งเป็นโจทก์ได้ทำการยื่นอุทธรณ์คำสั่งของศาลที่พิพากษาไม่รับอุทธรณ์คดีดังกล่าวข้างต้น
และการยื่นอุทธรณ์ดังกล่าว ศาลอุทธรณ์ได้มีคำสั่งให้ยกคำร้องของโจทก์

ในปัจจุบัน ผู้ถือหุ้นซึ่งเป็นโจทก์ได้ฎีกาคำสั่งของศาลอุทธรณ์ และบริษัทได้ยื่นคำแก้ฎีกาแล้ว ดังนั้น
คดีข้อพิพาทดังกล่าวยังอยู่ในระหว่างการพิจารณาของศาลฎีกา
หากศาลฎีกามีคำสั่งยืนตามคำสั่งของศาลอุทธรณ์แล้ว จะถือว่าคดีดังกล่าวจบสิ้นสมบรูณ์
แต่หากศาลฎีกามีคำสั่งให้ยกคำสั่งศาลเดิม คดีจะเข้าสู่กระบวนการพิจารณาอีกครั้ง
ซึ่งอาจจะส่งผลกระทบต่อผลการดำเนินงานของบริษัทได้

1.6 ความเสี่ยงในการลงทุนของผู้ลงทุน ซึ่งเกิดจากการเสนอขายใบสำคัญแสดงสิทธิ

  ให้กับกรรมการ ผู้บริหารและพนักงานบริษัทในราคาพิเศษ

จากการประชุมวิสามัญผู้ถือหุ้นครั้งที่ 2/2547 เมื่อวันที่ 5 ตุลาคม 2547
ที่ประชุมได้มีมติอนุมัติการจัดสรรใบสำคัญแสดงสิทธิที่จะซื้อหุ้นของบริษัทจำนวน 100 ล้านหน่วย
ให้กับกรรมการ ผู้บริหาร และพนักงานของบริษัท โดยมีราคาการใช้สิทธิ 1 บาทต่อหุ้น
ทั้งนี้กำหนดให้ เริ่มใช้สิทธิได้นับจากวันที่หุ้นของบริษัทเข้าทำการซื้อขายในตลาดหลักทรัพย์เป็นเวลา
1 ปี, 2 ปี, และ 3 ปี ตามลำดับในจำนวนปีละ 1 ใน 3 ของจำนวนที่ได้รับจัดสรร
โดยแต่ละปีให้ใช้สิทธิได้ทุกสิ้นไตรมาส
ผู้ลงทุนจึงมีความเสี่ยงในการที่มีต้นทุนสูงกว่าผู้ถือใบสำคัญแสดงสิทธิฯ กลุ่มดังกล่าวและ
มีความเสี่ยงที่ราคาหุ้นอาจจะลดต่ำลงหากผู้ถือหุ้นกลุ่มดังกล่าวขายหุ้นหลังการใช้สิทธิ รวมถึงการที่
ผู้ลงทุนจะมีสภาพความเป็นเจ้าของบริษัทน้อยลง (Dilution Effect)

อนึ่ง ใบสำคัญแสดงสิทธิที่ขายให้กรรมการ และพนักงาน มีจำนวนเพียง 100 ล้านหน่วย
หากผู้ถือใบสำคัญแสดงสิทธิฯ กลุ่มดังกล่าวใช้สิทธิในการแปลงสภาพทั้งหมด
จะแปลงสภาพเป็นหุ้นสามัญจำนวน 100 ล้านหุ้น คิดเป็นสัดส่วนน้อยกว่าร้อยละ 1
ของจำนวนทุนจดทะเบียนชำระแล้วทั้งหมดในปัจจุบัน ซึ่งเป็นสัดส่วนที่น้อยมาก
จึงไม่น่าจะมีผลกระทบต่อราคาหุ้นและสภาพความเป็นเจ้าของบริษัท

1.7 ความเสี่ยงจากการไม่สามารถดำเนินการเนื่องจากปัจจัยที่ไม่สามารถควบคุมได้

บริษัทมีความเสี่ยงในการประกอบธุรกิจจากปัจจัยซึ่งไม่สามารถควบคุมได้ หลายประการ เช่น
ภัยธรรมชาติ อุบัติเหตุในเชิงอุตสาหกรรม การลอบวางเพลิง การก่อการร้าย
ปัญหาและข้อผิดพลาดทางเทคนิค รวมถึงการประท้วงจากแรงงาน
ประกอบกับโรงงานซึ่งรวมกระบวนการผลิตทั้งหมดของบริษัทตั้งอยู่ในพื้นที่บริเวณเดียวกัน
จึงทำให้บริษัทมีความเสี่ยงสูงที่อาจจะต้องหยุดประกอบธุรกิจของบริษัท
หากเกิดเหตุการณ์รุนแรงหรือภัยพิบัติในแต่ละครั้ง นอกจากนี้
การที่บริษัทซื้อเครื่องจักรจากผู้ผลิตเครื่องจักร
ประกอบกับกระบวนการผลิตของบริษัทที่มีความซับซ้อนและอาจเป็นอันตรายจากความร้อนที่สูงมาก
จึงทำให้บริษัทมีความเสี่ยงสูงที่จะมีปัญหาในการผลิตอันเนื่องจากความบกพร่องของเครื่องจักร
หรืออุบัติเหตุในเชิงอุตสาหกรรมต่างๆ จากปัจจัยต่างๆ ข้างต้น อาจส่งผลกระทบต่อธุรกิจ
ฐานะการเงิน ผลการดำเนินและอนาคตของบริษัทได้

อย่างไรก็ดี เครื่องจักรของบริษัทเป็นเครื่องจักรจากผู้ผลิตชั้นนำซึ่งมีเทคโนโลยีเป็น ที่ยอมรับทั่วโลก
ทำให้เป็นที่เชื่อมั่นในคุณภาพของเครื่องจักรและกระบวนการผลิตว่าไม่น่าจะเกิดปัญหาในกระบวนการผลิตรุนแรงถึงขั้นที่ก่อให้เกิดการสูญเสียรายได้อย่างเป็นนัยสำคัญ
ประกอบกับบริษัทได้ว่าจ้างพนักงานที่มีความเชี่ยวชาญจากต่างประเทศซึ่งเชี่ยวชาญด้านการผลิตเหล็กโดยเฉพาะ
อีกทั้งยังมีการฝึกอบรมพนักงานด้านการผลิตอย่างต่อเนื่อง ทำให้โอกาสที่จะเกิดความเสียหายจาก
การที่ต้องหยุดผลิตเป็นระยะเวลานานเนื่องจากการผิดพลาดของพนักงานมีน้อยมาก

สำหรับการไม่สามารถดำเนินการผลิตได้เนื่องจากปัจจัยอื่นๆ เช่น การก่อวินาศกรรม ภัยธรรมชาติ
และการประท้วงจากผู้ใช้แรงงานนั้น บริษัทมีระบบรักษาความปลอดภัย
โดยมีทั้งเจ้าหน้าที่รักษาความปลอดภัยที่ว่าจ้างจากบริษัทภายนอกและมีพนักงานแผนกความรักษา
ความปลอดภัยซึ่งเป็นพนักงานประจำของบริษัทคอยตรวจตราการเข้า-ออกอย่างเข้มงวดตลอด 24
ชั่วโมง อีกทั้งภายในโรงงานยังมีระบบและเครื่องมือดับเพลิงที่มีมาตรฐานและมีจำนวนเพียงพอต่อ
การป้องกันเหตุอัคคีภัยทุกชนิดที่อาจเกิดขึ้น มีการฝึกอบรมพนักงานซ้อมดับเพลิงและซ้อมหนีไฟ
ตามมาตรฐานของกรมแรงงาน นอกจากนี้ บริษัทได้ทำประกันภัยไว้กับบริษัทหลายแห่ง
ซึ่งให้ความคุ้มครองความสูญเสีย หรือเสียหายของทรัพย์สินของบริษัท